# UREDBA

# O VRSTAMA PODATAKA, ORGANIMA I ORGANIZACIJAMA I DRUGIM FIZIČKIM I PRAVNIM LICIMA KOJA DOSTAVLJAJU PODATKE ZA IZRADU NACIONALNOG INVENTARA GASOVA SA EFEKTOM STAKLENE BAŠTE

## ("Sl. glasnik RS", br. 43/2023)

**Član 1**

Ovom uredbom propisuju se organi i organizacije nadležni za vođenje ili upravljanje informacionim sistemima i bazama podataka koje sadrže podatke potrebne za izradu Nacionalnog inventara gasova sa efektom staklene bašte (u daljem tekstu: Inventar GHG), vrsta podataka potrebnih za izradu Inventara GHG i utvrđuje obaveza drugih pravnih ili fizičkih lica koja obavljaju određenu delatnost da dostave podatke potrebne za izradu Inventara GHG, a kojima ne raspolažu organi i organizacije nadležni za vođenje ili upravljanje informacionim sistemima i bazama podataka koje sadrže podatke potrebne za izradu Inventara GHG.

**Član 2**

Agencija za zaštitu životne sredine (u daljem tekstu: Agencija) za izradu Inventara GHG koristi podatke određene ovom uredbom.

**Član 3**

Podaci iz oblasti energetike potrebni za izradu Inventara GHG su podaci iz međunarodnih godišnjih upitnika (Five Joint Annual Questionnaires) koji se koriste za izveštavanje prema EUROSTATU i godišnji energetski bilansi objavljeni na sajtu Republičkog zavoda za statistiku.

**Član 4**

Podaci iz oblasti saobraćaja potrebni za izradu Inventara GHG su:

1) podaci iz jedinstvenog registra motornih vozila koji vodi ministarstvo nadležno za unutrašnje poslove u skladu sa zakonom kojim se uređuje saobraćaj;

2) podaci o saobraćajnim tokovima Javnog preduzeća "Putevi Srbije";

3) podaci o potrošnji goriva za železnički saobraćaj privrednog društva ili drugog pravnog lica koje vrši železnički transport u Republici Srbiji;

4) podaci o tipovima civilnih vazduhoplova, njihovim sletanjima i poletanjima, kao i o njihovim destinacijama na i sa aerodroma u Republici Srbiji koje dostavlja Direktorat civilnog vazduhoplovstva Republike Srbije;

5) podaci energetskih subjekata koji obavljaju energetsku delatnost trgovine gorivima za plovila.

**Član 5**

Podaci iz oblasti industrijskih procesa potrebni za izradu Inventara GHG su podaci koje upotrebljava Republički zavod za statistiku za izradu Statističkog godišnjaka Republike Srbije, statističkih biltena, saopštenja i drugi podaci iz statističkih istraživanja.

Podaci iz oblasti upotrebe proizvoda potrebni za izradu Inventara GHG su podaci Uprave carina.

**Član 6**

Pored podataka iz člana 5. ove uredbe Agencija za izradu Inventara GHG upotrebljava i podatke o proizvodnji i upotrebi proizvoda kod kojih dolazi do procesnih emisija.

Procesne emisije iz stava 1. ovog člana jesu emisije GHG koje nastaju iz industrijskih procesa usled hemijske ili fizičke transformacije materijala, isključujući sagorevanje goriva.

Podatke iz stava 1. ovog člana Agenciji dostavljaju pravna lica ili preduzetnici koji obavljaju jednu od sledećih delatnosti:

1) proizvodnja iz mineralnog materijala:

(1) proizvodnja cementa,

(2) proizvodnja kreča,

(3) proizvodnja stakla,

(4) druge delatnosti: proizvodnja keramike, upotreba sode i nemetalurška proizvodnja magnezijuma;

2) hemijska industrija:

(1) proizvodnja amonijaka,

(2) proizvodnja azotne kiseline,

(3) proizvodnja adipinske kiseline,

(4) proizvodnja kaprolaktama, glioksala i glioksilne kiseline,

(5) proizvodnja karbida,

(6) proizvodnja titan dioksida,

(7) proizvodnja sode,

(8) proizvodnja petrohemijskih proizvoda i koksa:

- metanola,

- etilena,

- etilen dihlorida i vinil hlorid monomera,

- etilen oksida,

- akrilonitrila,

- koksa,

(9) proizvodnja fluorohemijskih proizvoda;

3) proizvodnja metala:

(1) proizvodnja gvožđa i čelika,

(2) proizvodnja feroaloa,

(3) proizvodnja aluminijuma,

(4) proizvodnja magnezijuma,

(5) proizvodnja olova,

(6) proizvodnja cinka;

4) ne-energetski proizvodi iz goriva i upotreba rastvarača:

(1) upotreba lubrikanata,

(2) upotreba parafinskog voska,

(3) upotreba rastvarača;

5) elektronska industrija:

(1) integralno kolo ili poluprovodnik,

(2) TFT pločasti displej,

(3) solarni paneli,

(4) tečnost za prenos toplote;

6) proizvodnja proizvoda koji služe kao supstitut za supstance koje oštećuju ozonski omotač:

(1) frižideri i stacionarni klimatski uređaji,

(2) mobilni klimatski uređaji,

(3) sredstva za pravljenje pene,

(4) zaštita od vatre,

(5) aerosoli,

(6) rastvarači;

7) električni uređaji:

(1) proizvodnja električnih uređaja,

(2) upotreba električnih uređaja,

(3) odlaganje električnih uređaja;

8) proizvodnja i upotreba drugih proizvoda:

(1) SF6 i PCFs iz upotrebe proizvoda za vojne primene i akceleratore,

(2) N2O iz upotrebe proizvoda za medicinsku primenu i pogonsko gorivo za proizvode pod pritiskom i aerosola;

9) druge delatnosti:

(1) proizvodnja papira i celuloze,

(2) proizvodnja hrane i pića.

Pravna lica ili preduzetnici dostavljaju Agenciji podatke iz stava 3. ovog člana putem izveštaja na način određen zakonom kojim se uređuje zaštita životne sredine i zakonom kojim se uređuje zaštita vazduha.

Ako Agencija nema odgovarajućih podataka, može zatražiti od lica iz stava 3. ovog člana da dostave podatke o proizvodnji i upotrebi proizvoda u roku koji odredi Agencija.

Pravna lica ili preduzetnici koji imaju dozvolu za emisiju GHG u skladu sa zakonom kojim se uređuju klimatske promene, dostavljaju Agenciji podatke o proizvodnji i upotrebi proizvoda u skladu sa stavom 5. ovog člana samo za postrojenja koja nisu uključena u dozvolu.

**Član 7**

Podaci iz oblasti poljoprivrede potrebni za izradu Inventara GHG su podaci poljoprivrednih aktivnosti koje dovode do emisija GHG, a kojima raspolaže ministarstvo nadležno za poslove poljoprivrede u skladu sa zakonom kojim se uređuje poljoprivreda i ruralni razvoj i podaci koje upotrebljava Republički zavod za statistiku za izradu Statističkog godišnjaka Republike Srbije, statističkih biltena, saopštenja i statističkih istraživanja.

Pored podataka iz stava 1. ovog člana Agencija za izradu Inventara GHG koristi i podatke o proizvodnji, uvozu i izvozu đubriva i aktivnih supstanci za njihovu proizvodnju.

Podatke o proizvodnji đubriva i aktivnih supstanci za proizvodnju đubriva dostavljaju Agenciji njihovi proizvođači na način i u roku koji odredi Agencija.

**Član 8**

Podaci iz oblasti korišćenja zemljišta, promene namene zemljišta i šumarstva potrebni za izradu Inventara GHG su podaci ministarstva nadležnog za poslove poljoprivrede i šumarstva, Republičkog zavoda za statistiku, Republičkog geodetskog zavoda i organe nadležne za donošenje i izmenu planskih akata kojima se definiše namena zemljišta, koji se odnose na korišćenje zemljišta, promenu namene zemljišta i šumarstvo.

**Član 9**

Podaci iz oblasti upravljanja otpadom potrebni za izradu Inventara GHG su podaci o otpadu iz Informacionog sistema zaštite životne sredine u skladu sa zakonom kojim se uređuje zaštita životne sredine.

Agencija za izradu Inventara GHG upotrebljava i podatke o emisijama u vode koje vodi Agencija i Republički zavod za statistiku u skladu sa zakonom kojim se uređuju vode.

**Član 10**

Agencija, za potrebe izrade Inventara GHG, upotrebljava i podatke:

1) o emisijama GHG iz verifikovanih izveštaja operatera postrojenja i operatera vazduhoplova u skladu sa zakonom kojim se uređuju klimatske promene;

2) o fluorovanim GHG, u skladu sa zakonom kojim se uređuje zaštita vazduha;

3) iz Nacionalnog registra izvora zagađivanja u skladu sa zakonom kojim se uređuje zaštita životne sredine;

4) iz Inventara osnovnih zagađujućih materija u vazduh u skladu sa zakonom kojim se uređuje zaštita vazduha.

Agencija koristi i druge podatke za potrebe izrade Inventara GHG.

Agencija može za procenu emisija u izradi Inventara GHG da sprovodi godišnje provere usklađenosti podataka korišćenih iz stava 1. tač. 1)-3) ovog člana i podataka o energiji iz Energetskog bilansa Republike Srbije, koji izrađuje Republički zavod za statistiku.

**Član 11**

Za izradu Inventara GHG sa privremenim podacima, Agencija koristi podatke iz čl. 3-10. ove uredbe, kao i podatke iz propisa kojim se uređuje sadržina Inventara GHG i Izveštaj o Inventaru GHG.

**Član 12**

Agencija sa organima i organizacijama iz čl. 3-5. i čl. 7-9. ove uredbe zaključuje sporazum o dostavljanju podataka u skladu sa zakonom kojim se uređuju klimatske promene.

Sporazumi iz stava 1. ovog člana uključuju i podatke potrebne za izradu Inventara GHG sa privremenim podacima iz člana 11. ove uredbe, kao i način i rok za njihovo dostavljanje.

**Član 13**

Danom stupanja na snagu ove uredbe prestaje da važi Uredba o metodologiji prikupljanja podataka za Nacionalni inventar emisije gasova sa efektom staklene bašte ("Službeni glasnik RS", broj 81/10).

**Član 14**

Ova uredba stupa na snagu osmog dana od dana objavljivanja u "Službenom glasniku Republike Srbije".